

**L’exposició «Incerta via» ja ha rebut més d’un miler de visitants i es pot veure a les sales d’exposicions de la planta baixa de la Casa de Cultura de la Diputació de Girona**

* Fruit del treball de set artistes (Pep Aymerich, Jordi Esteban, Jordi Isern, Jordi Martoranno, Maria Mercader, Oriol Texidor i Torrent Pagès) ha nascutel projecte **«Incerta via»**, un projecte que han creat conjuntament.
* El 7 de maig a les 19 h, de manera virtual, es presenta la darrera conversa del cicle sobre **art i espiritualitat.**
* La instal·lacióes podrà visitar fins al 22 de maig de 2021 a les sales d’exposicions de la planta baixa de la Casa de Cultura de la Diputació de Girona.

**Girona, dimecres 5 de maig de 2021**

El passat mes de març es va inaugurar l’exposició «**Incerta via**», una instal·lació que sorgeix del treball conjunt de set artistes i que ofereix una percepció del periple de l’ésser humà al llarg del temps. La mostra proposa viure una experiència, fer un recorregut per diferents espais on els artistes animen l’espectador a aturar-se, a deixar enrere les presses del dia a dia, i es crea una atmosfera que convida a la pausa, a la contemplació, a la meditació i, fins i tot, a la introspecció.

Ja han viscut l’experiència més de mil persones i hi ha temps fins al **22 de maig**, dia en què es farà un acte de clausura que tindrà lloc a la mateixa sala d’exposicions a les 19 h.

Paral·lelament a l’exposició es va programar una **àgora sobre art i espiritualitat** **contemporanis** amb l’objectiu de compartir experiències i reflexions sobre aquests dos conceptes. Segons el cercle de creació, desvelen confluències molt substancials, sovint inherents i poques vegades posades damunt la taula, sense apriorismes ni prejudicis històrics.

Divendres, **7 de maig**, s’estrena la darrera de les converses i l’experiència ha estat molt satisfactòria. Les reflexions i l’intercanvi de vivències dels creadors amb diferents convidats de diferents sensibilitats en aquest àmbit han estat molt enriquidores, i han exercit de contrapunt a la proposta plàstica, com un intent d’expressar allò que es mou en el procés de recerca plàstica i vivencial.

El cicle està format per cinc àgores que s’han enregistrat, una dins l’espai expositiu i la resta a la capella de Santa Llúcia, gràcies al Centre Cultural La Mercè de l’Ajuntament de Girona. Totes són emeses en línia al canal de **YouTube de la Casa de Cultura de la Diputació de Girona** i a través dels webs *casadecultura.cat* i *incertavia.art*, així com per Televisió de Girona. Són converses encaminades a compartir els interrogants dels creadors amb diferents sensibilitats amatents en aquest àmbit. **Xavier Perarnau**, **Raimon Arola**, **Xavier Melloni**, **Joserra Blanco** i **Mapi Rivera** han estat els convidats i el resultat de les converses emeses fins ara han arribat a les gairebé dues mil visualitzacions.

La mostra es podrà veure a la planta baixa de la Casa de Cultura de la Diputació de Girona fins al 22 de maig de 2021, de dimarts a divendres d’11 a 20 h, i els dissabtes d’11 a 18 h (festius tancat). Podeu seguir el projecte a [*www.incertavia.art*](http://www.incertavia.art/).

Per obtenir més fotografies o més informació de les activitats, podeu escriure a *info*[*@casadecultura.org*](mailto:educacio@casadecultura.org).

**CICLE D’ÀGORES**

**Àgora: Recerca d’allò espiritual en l’art**

Àgora 1: **«La creació plàstica compartida»**, amb Xavier Perarnau

Àgora 2: **«Símbol i contemporaneïtat»**, amb Raimon Arola

Àgora 3: **«Estètica i espiritualitat contemporànies»**, amb Xavier Melloni

Àgora 4: **«L’art com a via espiritual»,** amb Joserra Banco

Àgora 5: **«El sentit numinós en l’experiència creativa»,**amb Mapi Rivera

**INFORMACIÓ SOBRE ELS ARTISTES**

Pep Aymerich ([*www.pepaymerich.com*](http://www.pepaymerich.com/))  
Jordi Esteban ([*www.eljoilaltre.com*](http://www.eljoilaltre.com/))  
Jordi Isern  
Jordi Martoranno ([*www.jordimartoranno.eu*](http://www.jordimartoranno.eu/))  
Maria Mercader  
Oriol Texidor ([*www.orioltexidor.com*](http://www.orioltexidor.com/))  
Torrent Pagès ([*www.torrentpages.net*](http://www.torrentpages.net/))